**Medvladni odbor za biotsko raznovrstnost in ekosistemske storitve (IPBES)**

***Obvestilo:***

**Poročilo o preobrazbenih spremembah**

**s poudarkom na temeljnih vzrokih krize biotske raznovrstnosti**

**ter ovirah in možnostih za pravičen in trajnostni svet**

**»Strategije in ukrepi za korenito reorganizacijo celotnega sistema«**

**Poročilo bo predstavljeno v sredo, 18. decembra 2024, ob 14. uri.**

*»Iz* [*Globalne ocene*](https://www.ipbes.net/global-assessment) *IPBES je jasno razvidno, da so naši skupni razvojni cilji dosegljivi samo s preobrazbo ‒ korenito reorganizacijo celotnega sistema tehnologije, ekonomije in družbe. Da bi nam jo uspelo izpeljati, moramo bolje razumeti ovire za tovrstno preobrazbo, predvsem pa poznati možnosti za ukrepanje, s katerimi bo mogoče uresničiti pravičnejši in bolj trajnosten svet.« ‒ Profesor Arun Agrawal, Univerza v Michiganu, sopredsedujoči delovni skupini IPBES za oceno preobrazbenih sprememb*

Poročilo o preobrazbenih spremembah:

* pojasnjuje temeljne vzroke in njihov vpliv na neposredne dejavnike krize biotske raznovrstnosti,
* presoja in primerja vizije, scenarije in poti do pravičnejšega in bolj trajnostnega sveta,
* izpostavlja največje ovire za preobrazbene spremembe,
* predstavlja strategije in ukrepe z največjim potencialom za preobrazbo in pravičen prehod,
* je delo 101 vodilnega mednarodnega strokovnjaka iz 42 držav iz vseh svetovnih regij,
* temelji na 7000 virih, katerih ustvarjanje je trajalo 3 leta in stalo več kot 1,5 milijona ameriških dolarjev,
* bo podlaga za odločitve in ukrepe vlad, civilne družbe, staroselskih ljudstev, lokalnih skupnosti, podjetij idr. za doseganje ciljev trajnostnega razvoja in uresničevanje sklepov Vizije biotske raznovrstnosti do leta 2050,
* bo medijem predvidoma predstavljeno 18. decembra 2024 ob 14.00 po srednjeevropskem času,
* v družbenih medijih: @IPBES #TransformativeChange

V sredo, 18. decembra 2024 bo Medvladni odbor za biotsko raznovrstnost in ekosistemske storitve ([IPBES](https://www.ipbes.net)) objavil Ocenjevalno poročilo o temeljnih vzrokih za izgubo biotske raznovrstnosti, dejavnikih preobrazbenih sprememb in možnostih za uresničitev vizije biotske raznovrstnosti do leta 2050(poznano pod nazivom **Poročilo IPBES o preobrazbenih spremembah**).

**Poročilo ugotavlja, katera so ključna gibala preobrazbe, prepoznava največje ovire, ki jo otežujejo, in osvetljuje, kako preobrazbene spremembe potekajo. Opredeljuje tudi izvedljive možnosti za spodbujanje, pospeševanje in vzdrževanje preobrazbenih sprememb, ki vodijo do trajnostnega sveta, ter korake, potrebne za uresničitev globalnih vizij preobrazbe.**

Poročilo bo **predvidoma obravnavano in potrjeno na plenarnem zasedanju IPBES v tretjem tednu decembra 2024. Plenum, ki ga sestavljajo predstavniki skoraj 150 svetovnih vlad,** si prizadeva okrepiti povezavo med znanostjo o biotski raznovrstnosti in ekosistemskih storitvah ter ustreznimi politikami.

**Izdelava** poročila je **trajala tri leta in stala več kot 1,5 milijona ameriških dolarjev**. Pripravila ga je delovna skupina **101 vrhunskega mednarodnega strokovnjaka (vključno z 12 višjimi člani univerz) iz 42 držav iz vseh svetovnih regij,** ki so jo vodili trije sopredsedniki: prof. Arun Agrawal (Indija/ZDA) z Univerze v Michiganu, prof. Lucas Garibaldi (Argentina) z Državne univerze v Ríu Negru in prof. Karen O’Brien (Norveška/USA) z Univerze v Oslu. Poročilo temelji na približno 7000 virih, ki zajemajo nadvse raznoliko znanje o temeljnih vzrokih izgube biotske raznovrstnosti, gibalih preobrazbenih sprememb in možnostih za uresničitev sklepov Vizije biotske raznovrstnosti do leta 2050 ter vključujejo znanstvene članke, vladna poročila ter védenje staroselskih in lokalnih skupnosti in rezultate posvetovanj z njimi.

Poročilo bo obravnavano na 11. plenarnem zasedanju IPBES (#IPBES11, 10.‒16. december 2024). IPBES bo s Povzetkom za oblikovalce politik, v katerem bodo poudarjena ključna sporočila, ugotovitve in možnosti, javnost seznanil **v torek,** **17. decembra 2024, v Windhoeku v Namibiji na hibridni medijski predstavitvi (v živo in preko spleta) s pričetkom ob 14.00 po srednjeevropskem času. Povezava za spletni prenos v živo:** [**www.ipbes.net**](http://www.ipbes.net)

**Podeljevanje medijskih akreditacij za predstavitev se začne oktobra 2024. Novinarji in medijske organizacije, ki še niso na IPBES-ovem seznamu potrjenih medijev, naj se za prejem povabila k akreditaciji prijavijo tukaj:** [**http://eepurl.com/hxkQgn**](http://eepurl.com/hxkQgn) **(samo za medije).**

IPBES, ki ga pogosto opisujejo kot »[IPCC](https://www.ipcc.ch/) za biotsko raznovrstnost«, je mednarodni znanstveno-politični organ, naloga katerega je odločevalcem priskrbeti najboljša razpoložljiva spoznanja in podatke v dobro ljudi in narave.

**Vprašanja, na katera odgovarja Poročilo o preobrazbenih spremembah**

Da bi zagotovila neposredno relevantnost poročila za politike in ukrepe, povezane s preobrazbenimi spremembami in usmerjene k uresničevanju vizije za biotsko raznovrstnost do leta 2050, ciljev trajnostnega razvoja in drugih ključnih ciljev svetovnega razvoja, je delovna skupina IPBES za pripravo Poročila o preobrazbenih spremembah obravnavala različna vprašanja, med njimi tudi:

* Kaj so preobrazbene spremembe in na kakšen način so povezane z upravljanjem biotske raznovrstnosti in koristmi narave za ljudi?
* Kako so preobrazbene spremembe povezane z odnosom med posrednimi in neposrednimi dejavniki upada in izgube biotske raznovrstnosti?
* Kako si različne skupine predstavljajo trajnostni svet ter kaj te predstave in vrednote, na katerih temeljijo, pomenijo za preobrazbene spremembe v različnih sektorjih in sistemih?
* Kaj omogoča in pospešuje preobrazbene spremembe? Katere ovire in težave preprečujejo preobrazbo? Kako se lahko s časom, glede na razsežnost in okoliščine preobrazbe te ovire in težave spreminjajo in kako jih lahko premostimo?
* Katere so možnosti in vloge oblikovalcev politik, odločevalcev, upravljalcev, deležnikov, državljanov, podjetij in organizacij? Kako bi se lahko spremenile in na kakšen način bi bilo mogoče te spremembe doseči?

**Struktura Poročila o preobrazbenih spremembah**

Poročilo o preobrazbenih spremembah je razdeljeno na **pet poglavij,** ki predstavljajo znanstveno podlago za ključna sporočila poročila. To so:

1. Predstavitev preobrazbenih sprememb, preučitev posledic neukrepanja ter strategij za obrnitev trenda upadanja biotske raznovrstnosti v sistemih proizvodnje in potrošnje;

2. Povezovanje znanosti in ljudskega/staroselskega znanja in védenja z etiko in različnimi svetovnimi nazori za novo predstavo o trajnostnem svetu;

3. Analiza teorij, modelov, zgodovinskih primerov, raziskav, delovanj in ukrepov, ki vodijo do preobrazbe;

4. Premagovanje težav, ki zavirajo preobrazbo v trajnostni svet;

5. Združitev strategij, metod, instrumentov, možnosti in ukrepov s ciljem ustvarjanja trajnostnega sveta za naravo in ljudi.

**Pričakovani učinki**

Poročilo IPBES o preobrazbenih spremembah bo:

* odločevalcem, tako oblikovalcem politik kot najrazličnejšim drugim deležnikom, ponudilo najboljša razpoložljiva spoznanja, podatke, analize in možnosti za ukrepe, ki vodijo do preobrazbe;
* omogočilo boljše razumevanje posledic temeljnih vzrokov za izgubo biotske raznovrstnosti in pomagalo uresničevati zaveze Pariškega sporazuma o podnebnih spremembah, globalne biodiverzitetne cilje Kunminško-montrealskega svetovnega okvira za biotsko raznovrstnost, cilje trajnostnega razvoja in druge pomembne mednarodne razvojne cilje;
* raziskalo poti za uresničitev vizije življenja v sožitju z naravo do leta 2050.

**Recenzenti in javnosti**

S ciljem zagotavljanja kar največje točnosti, verodostojnosti in politične relevantnosti je bilo Poročilo IPBES o preobrazbenih spremembah v odprtem in transparentnem postopku dano v pregled tisočem zunanjih recenzentov, od znanstvenikov in odločevalcev (tudi vlad) do praktikov ter nosilcev ljudskega/staroselskega in lokalnega znanja.

Poročilo o preobrazbenih spremembah je pripravljeno za najrazličnejše odločevalce, tudi politične in poslovne voditelje, civilnodružbene skupine, staroselska ljudstva in lokalne skupnosti.

**Podkast IPBES**

Če želite izvedeti več o obsegu, razsežnosti in pomenu ocenjevalnega poročila, prisluhnite 4. sezoni podkasta IPBES z naslovom Vpogled v naravo (angl. Nature Insight), ki bo na voljo od konca novembra dalje v vseh aplikacijah, ki se uporabljajo za predvajanje podkastov.

|  |
| --- |
| 3-letna časovnica |
| *junij 2021* | Predstavniki držav članic IPBES so na plenarnem zasedanju potrdili ‘[okvir delovanja](https://files.ipbes.net/ipbes-web-prod-public-files/2021-07/20210719_scoping_report_for_the_transformative_change_assessment_1.pdf)’ s katerim so določili obseg, smernice in načela izvajanja ocene. |
| *marec 2023* | Zunanji strokovnjaki so pregledali prvi osnutek poglavij, strokovnjaki IPBES so njihove pripombe obravnavali in upoštevali v poznejšem osnutku poročila. |
| *januar 2024* | Vlade in strokovnjaki so pregledali drugi osnutek poglavij in prvi osnutek Povzetka za oblikovalce politik. Njihove pripombe so strokovnjaki IPBES upoštevali v končnem besedilu poročila. |
| *december 2024* | Na plenarnem zasedanju #IPBES11 v Windhoeku v Namibiji bodo države članice obravnavale končno besedilo Povzetka za oblikovalce politik, čemur bo 18. decembra 2024 sledila načrtovana medijska predstavitev. |

**Kraj in čas predstavitve: #IPBES11, Windhoek, Namibija, 18. december 2024**

**Če želite prejemati najnovejše novice in objave, pozive strokovnjakom in še marsikaj, se še danes registrirajte kot deležnik IPBES:** [www.ipbes.net/stakeholders](http://www.ipbes.net/stakeholders) (za nemedijske deležnike)

**Več o IPBES**

Medvladni odbor za biotsko raznovrstnost in ekosistemske storitve (IPBES), v katerega je vključenih skoraj 150 svetovnih vlad, je mednarodni organ, ki na zahtevo odločevalcev ocenjuje stanje biotske raznovrstnosti in prispevek narave k dobrobiti ljudi ter predstavlja možnosti za življenje v prihodnosti glede na različne družbeno-ekonomske odločitve. Njegovo poslanstvo je z znanostjo krepiti politike in odločitve za ohranjanje biotske raznovrstnosti in njeno trajnostno rabo, dolgoročno blaginjo ljudi in trajnostni razvoj.

Sekretariat IPBES gostuje pri nemški vladi in ima sedež v središču ZN v Bonnu. K njegovim prizadevanjem s prostovoljnim delom prispeva več tisoč znanstvenikov po vsem svetu, ki jih imenujejo njihove vlade ali druge organizacije, izbere pa multidisciplinarni odbor strokovnjakov IPBES.

*Poročilo IPBES o opraševanju iz leta 2016 je bilo objavljeno v 18 jezikih v več kot 1300 medijih v več kot 80 državah. Sporočilo za javnost:* [*http://bit.ly/2sq6gbQ*](http://bit.ly/2sq6gbQ)

*Regionalna poročila IPBES in tematsko Poročilo o degradaciji in obnovi degradiranih tal iz leta 2017 so bila objavljena v 37 jezikih v več kot 2500 medijih v več kot 120 državah. Sporočili za javnost:* [*http://bit.ly/2C0tnNu*](http://bit.ly/2C0tnNu) *in* [*http://bit.ly/2ylipyo*](http://bit.ly/2ylipyo)

*Globalno poročilo IPBES o biotski raznovrstnosti in ekosistemskih storitvah iz leta 2019 je bilo objavljeno v 50 jezikih v več kot 10.500 medijih v več kot 170 državah. Sporočilo za javnost:* [*http://bit.ly/GlobalAssessment*](http://bit.ly/GlobalAssessment)

*Poročilo IPBES o trajnostni rabi divjih vrst in Poročilo IPBES o vrednotah iz leta 2022 sta bili objavljeni v 36 jezikih v več kot 1800 različnih medijih v več kot 100 državah.* *Sporočili za javnost:* [*https://bit.ly/IPBES\_SUA*](https://bit.ly/IPBES_SUA) *in* [*https://bit.ly/IPBES\_VA*](https://bit.ly/IPBES_VA)

*Poročilo IPBES o invazivnih tujerodnih vrstah iz leta 2023 je bilo objavljeno v 44 jezikih v več kot 2400 različnih medijih v več kot 105 državah. Sporočilo za javnost:* [*https://bit.ly/InvasiveMedia*](https://bit.ly/InvasiveMedia)

Za več informacij se obrnite na: media@ipbes.net [www.ipbes.net](http://www.ipbes.net)

**Sledite IPBES:**

x.com/@IPBES

facebook.com/IPBES

youtube.com/ipbeschannel

linkedin.com/company/ipbes

instagram.com/ipbes\_

threads.net/@ipbes\_

bsky.app/profile/ipbes.bsky.social

mas.to/deck/@ipbes